b'\n_START_ARTICLE_\nJez (riba)\n_START_SECTION_\nOpis\n_START_PARAGRAPH_\nJez je riba z vretenastim, bo\xc4\x8dno rahlo stisnjenim telesom, pokritim z velikimi luskami. Na prvi pogled je podoben klenu, le, da ima manj\xc5\xa1o glavo, top gobec s kon\xc4\x8dnimi usti. Hrbet je temno sive barve, boki so srebrni, trebuh pa bel. Plavuti so rde\xc4\x8de barve. Jez dose\xc5\xbee dol\xc5\xbeino do 80 cm, povpre\xc4\x8dno pa so odrasli primerki dolgi do 50\xc2\xa0cm. V izjemnih pogojih \xc5\xbeivijo do 15, v povpre\xc4\x8dju pa le okoli 10 let. Spolno dozorijo v drugem ali tretjem letu starosti, v\xc4\x8dasih pa \xc5\xa1ele do petega, drstijo pa se od marca do junija na plitvih prodi\xc5\xa1\xc4\x8dih. V \xc4\x8dasu drstitve se zberejo v jate, druga\xc4\x8de pa \xc5\xbeivijo samotarsko \xc5\xbeivljenje._NEWLINE_Jez se v mladosti hrani s planktonom, odrasle \xc5\xbeivali pa z vodnimi \xc5\xbeu\xc5\xbeelkami in li\xc4\x8dinkami, ob\xc4\x8dasno pa se hranijo tudi z manj\xc5\xa1imi ribami.\n_START_SECTION_\nRaz\xc5\xa1irjenost\n_START_PARAGRAPH_\nJez je avtohtono raz\xc5\xa1irjen po celi srednji in vzhodni Evropi, zahodno pa le do Rena in Maine. Kasneje so to ribo sicer vlo\xc5\xbeili \xc5\xa1e v reke v Angliji in ju\xc5\xbeni Skandinaviji. \xc5\xbdivi v jatah v vseh ve\xc4\x8djih vodotokih, pa tudi v jezerih in drugih stoje\xc4\x8dih vodah. Pozimi se umakne v globlje dele rek in jezer, spomladi in poleti pa prihaja na pa\xc5\xa1o na poplavljena podro\xc4\x8dja. Pri nas ga je najti v vseh velikih rekah donavskega pore\xc4\x8dja, predvsem v pasu mrene in plo\xc5\xa1\xc4\x8di\xc4\x8da, pa tudi v izlivnem pasu. Ogro\xc5\xbea ga regulacija re\xc4\x8dnih tokov, ki mu prepre\xc4\x8duje migracijo na drsti\xc5\xa1\xc4\x8da ter organska onesna\xc5\xbeenost vodotokov.'